28. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΥΓΕΙΑΣ ΠΡΟΝΟΙΑΣ ΚΑΙ  ΚΟΙΝ. ΑΣΦΑΛΙΣΕΩΝ ΚΑΙ ΕΘΝΙΚΗΣ ΠΑΙΔΕΙΑΣ  ΚΑΙ ΘΡΗΣΚΕΥΜΑΤΩΝ Αριθ. Φ. 9/2531 της 13/26 Νοεμ. 1986 (ΦΕΚ Β΄ 821) Ρύθμιση του τρόπου και χρόνου καταβολής από το Δημόσιο Ταμείο και τους οικείους εργοδότες στο ΤΑΚΕ των εισφορών του άρθρ. 18 παρ. 2 του Νόμ. 1543/1983. Έχοντας υπόψη: 1.Τις διατάξεις του Νόμ. 1558/1985 (ΦΕΚ 137 Α΄) «Κυβέρνηση και Κυβερνητικά Όργανα». 2.Τις διατάξεις της παρ. 4 του άρθρ. 18 του Νόμ. 1543/1985 «Συνταξιοδότηση των παθόντων αγωνιστών της Εθνικής Αντίστασης, αποκατάσταση των αγωνιστών που διώχθηκαν για τα κοινωνικά τους φρονήματα «και συνταξιοδότηση των αγωνισθέντων κατά της δικτατορίας και άλλες διατάξεις». 3.Την 5442/16.5.86 απόφαση του Πρωθυπουργού και του Υπουργού Οικονομικών «Ανάθεση αρμοδιοτήτων στον Υφυπουργό Οικονομικών Δημήτρη Γεωργακόπουλο» (ΦΕΚ 343/Β/19.5.86), αποφασίζουμε: 1.Για όσους αποκαταστάθηκαν διοικητικά σύμφωνα με το άρθρ. 17 του Νόμ. 1543/1985 και που θα αποκατασταθούν συνταξιοδοτικά από το ΤΑΚΕ, σύμφωνα με το άρθρ. 18 του ίδιου νόμου, οι ασφαλιστικές εισφορές που προβλέπονται από το δεύτερο εδάφιο της παρ. 2 του άρθρ. 18 του Νόμ. 1543/ 1985, θα καταβληθούν στο ΤΑΚΕ ως εξής: α)Για τους Κληρικούς, από το Υπ. Εθνικής Παιδείας και Θρησκευμάτων. β)Για τους Ιεροψάλτες, από τον οικείο Ιερό Ναό. γ)Για το προσωπικό των Ι. Μητροπόλεων, από τις Ι. Μητροπόλεις, εφόσον  μισθοδοτούνται απ’ αυτές ή από το Υπ. Εθνικής Παιδείας και Θρησκευμάτων εφόσον μισθοδοτούνται από το Δημόσιο. δ)Για το προσωπικό της Αποστολικής Διακονίας, από την Αποστολική Διακονία. ε)Για το προσωπικό του ΝΙΕΕ, από το ΝΙΕΕ. 2.Οι πιο πάνω ασφαλιστικές εισφορές, θα είναι ίσες με ποσοστό 15% και θα υπολογίζονται στο βασικό μισθό του μισθολογικού κλιμακίου που αντιστοιχεί στα χρόνια υπηρεσίας και στον Κλάδο που ανήκε ο υπάλληλος, όμως ο μισθός αυτός έχει διαμορφωθεί κατά την ημερομηνία έκδοσης της απόφασης για τη διοικητική του αποκατάσταση. Ειδικά για τους Ιεροψάλτες, η εισφορά του 15% θα υπολογίζεται στο 25πλάσιο του ημερομισθίου του ανειδίκευτου εργάτη, που ισχύει κατά την ημερομηνία έκδοσης της πράξης για τη διοικητική του αποκατάσταση. 3.Η απόδοση στο ΤΑΚΕ, των εισφορών αυτών, θα γίνεται από το Υπουργείο Εθνικής Παιδείας και Θρησκευμάτων ή τον οικείο εργοδότη, εφάπαξ, μέσα σε προθεσμία 3 μηνών, από την κοινοποίηση της σχετικής απόφασης του ΤΑΚΕ στην αρμόδια υπηρεσία του Υπ. Εθνικής Παιδείας και Θρησκευμάτων, ή τον οικείο εργοδότη του αποκαθιστάμενου. 